
Inhoudsopgawe

Wraak van die vrou in die water – Clarissa Clairvoyant Boek 5 - Adele Reynders

	[image: ]
	 	[image: ]


[image: ]

Wraak van die vrou in die water – Clarissa Clairvoyant Boek 5 - Adele Reynders

[image: ]


Nadat Francois en sy saam die loervinke help vastrek het, is Clarissa nou op pad om Stan se as te gaan strooi by God’s Window. Daarna wil sy graag vir oulaas by Charl se ou blyplek inloer, voordat hy Hoedspruit verruil vir iewers suid van die Krugerwildtuin. Clarissa gaan ‘n paar nagte by Anton en Elmien oorslaap en daarna rustig deur die Wildtuin ry, een nag iewers in ‘n kamp oorslaap en teen volgende week wil sy baie graag by Francois se plek in Marlothpark aanmeld. Sy vrek al van nuuskierigheid om die plek te sien.

Maar soos altyd is daar vreemde afdraaipaaie en wendings in Clarissa se lewe. Miskien gebeur dit net so dat ons binnekort weet wat van Diana Croxley geword het.

Hoofstuk 1

As jy ‘n lewe neem, sal jy nooit weer gerus slaap nie. Om iemand se oë te sien breek onder jou hande, sal jou altyd bybly. Selfs al was dit uit selfverdediging. Daarvan kan hy eerstehands getuig. Hy onthou elke oomblik grafies, miskien omdat sy bly terugveg het totdat sy haar laaste asem uitgeblaas het. 

Dit is nog iets wat hy uit hierdie slegte ervaring geleer het, mense gaan nie sommer net dood nie. Nie eens die sogenaamde swakker geslag laat hulle net afmaai nie. Maar hy moes. Sy lewe het daarvan afgehang.

Met die probleem uit die weg geruim, verwag jy om geleidelik beter te voel oor wat gebeur het. Nee, wat mét jou gebeur het. Want dit was nie iets wat hy beplan het nie. 

Maar moenie glo nie. Die oomblik toe dit verby was ... het dit eintlik eers begìn.

Hy het gehoop om daarvan te vergeet nadat hy die probleempie begrawe het. Sy láát haar nie vergeet nie. Sy het teruggekommet ‘n wrewel...

Eers in ‘n droom. Hy het haar liggaam in kristalhelder water sien dryf. Oënskynlik leweloos. Daarna het haar oë wyd oopgegaan en sy het deur die water na hom gekyk. Toe sy hom herken,het haar gesig verander en sy het woedend uit die water opgestaan. Druipnat.

Die een oomblik nog was sy beeldskoon ... Die volgende oomblik ‘n onherkenbare oorskot.

Van toe af is sy altyd daar. Waar daar water is, is sy. Hy kán nie meer bad nie. Sy is daar binne. Hy sien haar deur die ruite as dit reën. In plasse water. Swembaddens. Selfs in damme en stroompies.

Wat nou? Dit is een ding om teen vlees en bloed te baklei,maar ‘n ander as jou opponent ‘n siel is wat nie rus nie.

Vanaand staar sy selfs vanuit ‘n glas drinkwater na hom. Water wat aanvanklik kristalhelder en skoon is, met haar gesig daarin, wat daarna in ‘n swart verrottende slyk verander. 

‘n Onaardse kreet ontsnap uit sy liggaam en hy stuur die glas met geweld na die verste muur.‘n Man kan net soveel hanteer. Niks meer nie.

Hy haal ‘n skerp mes uit die laai en sny ‘n stuk van die tuinslang wat in sy agterplaas lê af. Daarna vat hy sy karsleutels en stap na sy ou Nissan toe. Na dese sal hy haar daar aan die anderkant op haar plek gaan sit. Hy is moeg vir baklei op aarde.

Dit was ‘n mooi dag. ‘n Dinsdag, soos enige ander dag van die week. Tweeuur in die middag. Windstil en wolkloos, toe Clarissa Stan se as vanaf die mooiste uitkykpunt oor die Blyderivier gestrooi het. Alleen ... 

Eers nadat sy vir oulaas haar hart uitgehuil het, bel sy vir Elmien.

“Het jy vir my slaapplek vir vanaand?”

“Natuurlik Clarissa. Altyd. Waar is jy?”

“Ek gaan nou by God’s Window wegry ...”

“Dan het jy dit uiteindelik gedoen?” Vreemd hoe goed sy en Elmien mekaar oor jare leer verstaan het. “Stan ...”

“Dit was tyd.” Sy sluk ‘n paar maal aan die knop in haar keel voordat sy in staat is om te praat. ‘n Stem wat vreemd klink in haar eie ore. “Ek het gedink ... gehoop om vir julle en ...” 

“Ons kan braai en vir Charl ook oornooi. Weet hy dat jy hier in ons omgewing is?”

“Ek het nog niks vir hom gesê nie. Nie geweet of ek nie dalk te ontsteld gaan wees nie. Maar nou voel ek oukei ... Amper asof ek die lewe met nuwe energie kan aanpak.”

“Dit is waarskynlik presies wat Stan sou wou hê. Dat jy aanbeweeg.”

“Ons het baie daaroor gepraat. En as ek eerste moes gaan ...” sukkel sy die woorde uit. Dalk moet sy eers ophou praat en later weer bel.

“Ek weet.” Daar is soveel meelewing in Elmien se stem. Dan verander sy die onderwerp. “Ons was gisteraand by Charl se afskeidsfunksie by die hospitaal. Hy sien baie uit na die hoofstuk in sy lewe. Terug by sy kinders. Nuwe uitdagings in sy beroep. En al sê hy dit nog nie hardop nie, dink ek hy kan nie wag om meer van jou ook te sien nie.”

“Ek begin regtig baie van Charl hou, maar beslis aanvanklik net as ‘n vriend,” keer sy dadelik, al vertel haar lyf vir haar ‘n ander storie! Haar stem is terug. Sy voel beter, sommer baie beter. “Ek het ‘n ander voorstel oor vanaand. Nie braai nie. Ek stick julle drie vir ‘n steak en chips by daai pub en grill om die draai van die plaas af.”

“Ja dankie, dit sal fantasties wees.” Elmien begin giggel. “Sal ek vir Charl bel en hom nooi? Dan hou ons jou vir ‘n verrassing vir hom...”

“As jy so dink ... Moenie sleg voel as hy dit dalk nie kan maak nie. Ek dink hy sal seker vir oulaas dag en nag werk.”

“Ek sal nie, maar kom eers plaas toe, dan los ons die Audi hier. Jou hoë profiel Mpumalanga kar sien ‘n man raak lank voordat hy kan raai dat jý in die omgewing is. Dan is die geheim daarmee heen.”

Natuurlik stem Charl in. Inteendeel, hy beloof om alles anders te los om die aand saam met Anton en Elmien te kuier. Hulle is jarelange vriende van Clarissa en hy wil meer weet van haar. Hy wil álles van haar weet, want hy is so bietjie ‘muismiste oor haar.”
Nie dat hy regtig weet hoe om die idioom te gebruik nie. Hy het die muis aan die stert beet. Of is dit die kat?

Clarissa weet nie of sy gevlei of vreesbevange moet wees, toe Elmien haar vertel hoe gretig Charl die uitnodiging aangeneem het nie. 

Sy, Anton en Elmien sit al in die restourant toe hy bel en waarsku dat hy ongeveer vyftien minute laat gaan wees. Maar hy kóm!

“Ons kan dan maar solank iets bestel om te drink,” stel Clarissa voor. Sy probeer rustig klink. Min gepla. Maar sy weet dat dit regtig aaklig sal wees as Charl nie vanaand opdaag nie.

Hulle bestudeer die spyskaart toe die wit Pajero by die parkeerterrein inry en Charl reg langs Anton se bakkie gaan stilhou. Die eetplek is nie besig op ‘n gewone Dinsdagaand nie.

Haastig drafstap Charl teen die trappe voor die stoep op. In die deur steek hy vas en haal sy bril af. Hy kyk rond en sien vir Anton wat met die hand waai raak. 

Hy bêre sy bril in sy hempsak. ‘n Bril vir lees, ry en werk! het Clarissa al agtergekom.

Terwyl hy naderkom, kruip sy agter die spyskaart weg.

“Groot jammerte julle,” maak hy verskoning. “Naand Elmien, Anton ...”

En toe raak dit skielik stil.

Vreeslik stil.

Hy kyk na haar. Sy weet dit. Voel dit.

Stadig laat sak sy die spyskaart, net betyds om te sien hoe sy mond haar naam vorm. Hy is so bleek soos ‘n lap. Die blerrie man gaan omkap. Sy vlieg op.

Maar dan begin Charl se gesig straal. Twee tree bring hom tot teenaan haar. Hy gryp en hou haar teen sy borskas, terwyl sy hartklop sulke snaakse dinge teen haar oor doen. Hy fluister. “Bonjour Claris.” 

Uiteindelik laat hy haar gaan, gaan sit in ‘n stoel langs haar en wend hy hom tot die De Jagers. “Hoekom het julle my nie gewaarsku dat Clarissa hier gaan wees nie?”

“Gewaarsku?” vra Elmien met ‘n vonkel in die oog. “Wat sou jy dan anders gedoen het?” 

“Die spoedbeperking oortree het en nie gevrees het ek kry ‘n hartaanval van opgewondenheid toe ek haar uiteindelik hier gewaar het nie,” verklaar hy ernstig. “My hart het vreeslik aandie klop gegaan.” 

Elmiens stel dit in die regte perspektief. “Ons het eers vanmiddag gehoor dat Clarissa in die omgewing is.”

Clarissa stel dit dadelik in perspektief, voordat Charl dalk die idee kry dat sy hier is oor hom. “Ek het Stan se as vandag kom strooi. God’s Window was altyd vir hom die mooiste plek op aarde. Dis waar hy ...”

“Ek sien ...” Charl laat sak sy hand op hare. Vertroostend. Hy sien inderdaad, en hy verstaan. “Nou gaan jy vir ‘n paar dae hier by ons kuier? Ek het ‘n hand nodig wat kan help uitgooi. Ek werk net eers more. Wat van Vrydag en oor die naweek?”

Klink soos Francois! Vrouens maak huise mooi.

“Ek sal jou kom help, maar wees gewaarsku, ek is roekeloos as dit kom by uitgooi. As jy nie deeglik kan bewys dat dit iets is wat jy meer as tien keer die afgelope jaar gebruik het nie, is dit weg.”

“Wel, wees gerus. Ek het nie eens tien goed in my kombuis nie.”

“Nou wat kom maak ek daar?”

“Om een of ander rede glo ek net vas dat dit fantasties gaan wees om jou saam met my in die huis te sien werskaf.”

“En jy gaan nie probeer om my voete onder my uit te soen en in jou bed te laat beland nie?” vra sy sag toe die ander twee opstaan en ‘n draai op die dansvloer gaan maak.

“Nee my Claris, jou tyd, jou pas...”Hy is dodelik ernstig.

”Dankie Charl...”

“Dan bly jy volgende week ook?”

“Nee, ek wil Maandagoggend vroeg in die pad val. Ek het beloof om iemand te gaan help bachelor inrig in Marlothpark.”

“Die bachelor kan wag?” Hy draai sy kop skeef. Bruin oë vra o so mooi. “Net een week meer? Ek is so amper op pad daardie kant toe.”

Clarissa slaap elke aand by Anton en Elmien. Soms kuier die vriende saam by Charl in die huis. Soms doen hulle iets saam met hom in die omgewing as hy by die hospitaal kan wegbreek, maar Sondagaand breek onvermydelik aan en Charl is nie lus om Clarissa die volgende dag te sien gaan nie. Anton braai vir oulaas ‘n varkribbetjie of twee by hulle plek.

“Bly nog net twee dae...” 

“Maar jy werk dan Charl en soms gebeur dit tot laat in die aande.”

“Ek weet, maar dan spandeer ons kwaliteit tyd in mekaar se geselskap vir ‘n uur of twee. Leer mekaar ken. En ek besef al hoe meer hoe kosbaar jy vir my raak, Claris...”

Selfbeheersing van staal. “Nee Charl, Maandag kuier ek saam met Elmien en Dinsdag aand slaap ek in Satara. Ek moet ongelukkig regtig gaan. Ek het belowe om Vrydag in Marlothpark te wees.”

“En natuurlik ry sy deur die wildtuin en slaap weer ‘n aand in Satara oor. So ken ons haar.” Elmien knipoog vir haar.

“Dan is ek dankbaar dat ek Clarissa ... julle almal hierdie afgelope paar dae kon sien.” Charl spreek haar naam uit soos wat haar ma haar as baba wou laat registreer Clair en Isa. “Dit was die beste vertrassing van my lewe.”  

As hy dit doen klink dit mooi. Spesiaal.

“Verrassings vir jou! Nooit weer nie,” keer Clarissa. “Op jou ouderdom.”

Sy spot altyd oor sy ouderdom al het sy intussen agtergekom dat hy dieselfde jaar as Anton gebore is. Dit maak hom slegs ‘n jaar ouer as wat sy en Elmien is.

“Ouderdom? In jou geselskap voel ek soos ‘n tienerseun.” Daar doen hy dit weer. Klits elke greintjie vrouwees in haar op. Hy skuif nader, totdat sy been aan hare raak en toe skuif hy sy regterstewel tussen haar sandale in.

Sy wil hom ‘n vuil kyk gee, maar weet dat dit glad nie die boodskap is wat in haar oë weerspieël word nie. Daar staan geskryf dat hy maar agter sy stewel aan kan klouter. 

Maandag deur die dag is dit Francois wat wil seker maak dat sy wel nog op pad is Marloth Park toe. Dat sy nie iewers vasgehaak het en weer in ‘n drama of twee beland het nie. 

Hoofstuk 2

Clarissa slaap ‘n aand in Satara en toe ry sy op na Balule. Olifantskamp se satalietkamp. Sy hou van Balule. Daar is byna niks in die kamp en dit voel soos êrens in diep Afrika. Die volgende oggend ry sy terug Satara toe, Sy besef dat daar weer selfoonontvangs is, toe die foon ‘n klomp kere na mekaar begin biep om boodskappe aan te kondig. Dan is sy nie meer te ver van Satara af waar sy beplan om brunch te eet nie. 

Daar is eintlik regtig niks wat haar haas om in Marloth te kom nie. Francois se bouwerk en sy planne gaan nie weghardloop nie. Dit het buitendien deur die nag toegetrek en hulle voorspel heelwat reën teen laatmiddag se kant vir Limpopo en Mpumalanga. Dit sal te nat wees om met sement te werk.

Iewers in die nag het Clarissa van Charl gedroom. Eintlik sal dit lekker wees om een of ander tyd in sy arms wakker te word. Haar hormone word demone

